慈溪金沙岡歌
作者：楊簡
朝代：宋

paragraphs: 岡湧金沙來幾里，貼天衮衮白雲裏。
雄峰健隴四奔馳，每每囘顧慈溪水。
慈溪慈溪孝名美，即天之經地之義。
子思不知萬物我發育，推與聖人自固蔽。
己自固蔽禍猶小，固蔽後學禍甚大。
孔子沒近二千年，未有一人措其愆，汩汩昏昏到今日。
所幸慈溪却不然，灼見子思孟子病同源。
不得已指其蔽，寫出世所不傳。
大道蕩蕩而平平，聖訓至明至坦夷，一無荆棘相維纏。
學子首肯斑斑焉，靜明莊敬非强參。
學者多覺近二百，事體大勝於已前。
學徒轉相啟告又未已，大道行乎詎非天。